Llíria crea el programa turístic “Visit Music”
11 de desembre de 2023

Turisme Llíria ha posat en marxa un nou programa que convida a visitar el patrimoni local juntament amb un dels elements més significatius de la ciutat, la música. Per a això, “Visit Music”, va oferir als visitants, durant el passat pont de desembre, la possibilitat de disfrutar de les rutes temàtiques de l’Edeta Romana i la Lyria Medieval, junt amb diversos espectacles musicals.

L'edil de Turisme de Llíria, Paco García, ha explicat que estes visites guiades “es van realitzar als matins entre el 6 i el 10 de desembre, i a més, els dies 6 i 8, es van oferir dos actuacions musicals, tant al Conservatori com al teatre de la Unió Musical”.

Concretament, en esta ocasió, la programació va comptar amb el concert de l’Ensemble “Llíria City of Music” sota la batuta del prestigiós director valencià, Andrés Valero, i l'espectacle del grup canari de Vocal Siete, que amb les seues veus van interpretar diferents instruments i temes del panorama musical.

El regidor de Turisme ha apuntat que totes les visites “han omplit el seu aforament. A més, les persones que ens han visitat estos dies han pogut disrutar de la gastronomia local en els nostres locals d'hostaleria, degustar un bon esmorzaret llirià, comprar productes típics als forns i carnisseries tradicionals, o visitar els monuments locals en els seus nous horaris d'obertura, i fins i tot fer una escapada al parc de Sant Vicent gràcies el bon temps que ens ha acompanyat”.

Finalment, Paco García ha assenyalat que, “aprofitant la gran agenda cultural i musical que ofereix el municipi, tant des de l'Ajuntament com des de les societats musicals, impulsarem este binomi de patrimoni i música amb el programa “Visit Music”, per a continuar desenvolupant el potencial turístic de Llíria i generar un major impacte econòmic en el nostre teixit comercial i de restauració”.